寛夫率同諸公謁大悲寺觀所畫聖像以回向心地初分韻賦詩得初字
作者：鄒浩
朝代：宋

paragraphs: 襄州城東十里餘，天仙大悲江上居。
白龍盤伏不敢動，澄波如練風前紓。
飽聞黔首喜相謂，微此妙相吾其魚。
鼎來巾屨陪作禮，他年假道今題輿。
毫端願力歘有感，手目縱横隨卷舒。
高亭短棹青春裏，雲雨曉霽乾坤虚。
誰将五色染萬物，物物可意難親疏。
會須指顧發深省，此心長似楚香初。